นักลงทุนสถาบัน-รายใหญ่ หนีดอกเบี้ยต่ำ
แห่จองหุ้นกู้ GPSC พุ่งแสนล้าน สูงถึง 3.6 เท่าของมูลค่าเสนอขาย 3.5 หมื่นล้าน อายุ 3 ปี ดอกเบี้ย 1.97 % ต่อปี อายุ 15 ปี ดอกเบี้ย 3.25 % ต่อปี
8 พ.ย. 2562

แห่จองหุ้นกู้ GPSC พุ่งแสนล้าน สูงถึง 3.6 เท่าของมูลค่าเสนอขาย 3.5 หมื่นล้าน อายุ 3 ปี ดอกเบี้ย 1.97 % ต่อปี อายุ 15 ปี ดอกเบี้ย 3.25 % ต่อปี
นายชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ (GPSC ) แกนนำนวัตกรรมธุรกิจไฟฟ้า กลุ่ม ปตท. เปิดเผยว่า บริษัทฯ ประสบความสำเร็จในการเสนอขายหุ้นกู้ของบริษัทฯ ประเภทไม่ด้อยสิทธิ และไม่มีหลักประกันให้กับผู้ลงทุนสถาบัน และผู้ลงทุนรายใหญ่ หลังจากได้เปิดทำคำเสนอซื้อหุ้นกู้ (Book Building) เมื่อวันที่ 1 พฤศจิกายนที่ผ่านมา โดยมีความต้องการจากนักลงทุนสูงถึง 3.6 เท่าของมูลค่าที่เสนอขาย
ประกอบด้วยนักลงทุนประเภทกองทุนภายใต้การบริหารของ บลจ. บริษัทประกันชีวิต ธนาคารพาณิชย์ กองทุนที่เกี่ยวข้องกับรัฐบาล และกลุ่มสหกรณ์และนักลงทุนประเภทอื่นๆ สะท้อนให้เห็นถึงความเชื่อมั่นของนักลงทุนที่มีต่อบริษัทหลังการควบรวมกิจการ GLOW ซึ่งเป็นการสนับสนุนกลยุทธ์การลงทุน และช่วยเพิ่มความแข็งแกร่งใน port โรงไฟฟ้า ที่มีกระแสเงินสดที่คาดการณ์ได้จากการมีสัญญาซื้อขายไฟฟ้าระยะยาวกับลูกค้า
หุ้นกู้ GPSC ได้รับการจัดอันดับความน่าเชื่อถือในระดับ AA- จากบริษัท ทริสเรทติ้ง สะท้อนถึงสถานะบริษัทฯ ที่เป็นผู้ผลิตไฟฟ้าเอกชนรายใหญ่แห่งหนึ่งของประเทศ รวมถึงการมีกระแสเงินสดที่คาดการณ์ได้จากการมีสัญญาซื้อขายไฟฟ้าระยะยาว และมีนโยบายทางการเงินที่แข็งแกร่ง
ทั้งนี้ การเสนอขายหุ้นกู้ในครั้งนี้ประกอบด้วยหุ้นกู้จำนวน 6 ชุด ประกอบด้วย
หุ้นกู้ชุดที่ 1 อายุ 3 ปี จำนวน 2,000 ล้านบาท อัตราดอกเบี้ยคงที่ร้อยละ 1.97 ต่อปี
หุ้นกู้ชุดที่ 2 อายุ 5 ปี จำนวน 5,000 ล้านบาท อัตราดอกเบี้ยคงที่ร้อยละ 2.24 ต่อปี
หุ้นกู้ชุดที่ 3 อายุ 7 ปี มูลค่า 6,000 ล้านบาท อัตราดอกเบี้ยคงที่ร้อยละ 2.52 ต่อปี
หุ้นกู้ชุดที่ 4 อายุ 10 ปี จำนวน 8,000 ล้านบาท อัตราดอกเบี้ยคงที่ร้อยละ 2.86 ต่อปี
หุ้นกู้ชุดที่ 5 อายุ 12 ปี จำนวน 7,500 ล้านบาท อัตราดอกเบี้ยคงที่ร้อยละ 3.15 ต่อปี
หุ้นกู้ชุดที่ 6 อายุ 15 ปี จำนวน 6,500 ล้านบาท อัตราดอกเบี้ยคงที่ร้อยละ 3.25 ต่อปี
นางวนิดา บุญภิรักษ์ รองกรรมการผู้จัดการใหญ่การเงินและบัญชีองค์กร กล่าวว่า เพื่อให้นักลงทุนมีความเข้าใจในธุรกิจที่มีความมั่นคงของ GPSC บริษัทฯได้ทำงานอย่างใกล้ชิดพร้อมกับผู้จัดการการจัดจำหน่ายหุ้นกู้จนประสบความสำเร็จ และได้รับผลตอบรับที่ดีจากนักลงทุน
โดยนักลงทุนได้แจ้งความต้องการในการลงทุนหุ้นกู้มากกว่า 1 แสนล้านบาท นอกจากนี้การเสนอขายหุ้นกู้ของบริษัทฯ ยังเป็นจังหวะที่เหมาะสมจากภาวะตลาดที่เอื้ออำนวย อัตราดอกเบี้ยที่ยังอยู่ในระดับต่ำ ทำให้หุ้นกู้ของบริษัทฯ ได้รับอัตราดอกเบี้ยที่เหมาะสม เป็นโอกาสในการสร้างความสมดุลในเรื่องการบริหารจัดการต้นทุนการเงินได้อย่างมีประสิทธิภาพ